
E-äriregister							Teie 15.10.2026 
info@riik.ee
								Meie 10.2026 nr 4-14/26-94/3

Riigikogu uurimiskomisjoni päringule vastamise täpsustamine

Täname vastuse eest.

Riigikogu Kantselei edastas 13.10.2026 kirjaga nr 4-14/26-94/1 tellimuse Riigikogu uurimiskomisjoni kogutud andmete võrdlemiseks E-äriregistris olevate andmetega.   

Oma vastuses märgite, et Riigikogu uurimiskomisjoni esitatud andmete alusel ei ole võimalik äriregistrist usaldusväärset vastust saada, kuna päringus puudub isikukood ning üksnes nime ja sünniaja alusel ei ole võimalik isiku samasust üheselt tuvastada. Samuti viitate võimalusele, et sarnaste nimede ja sama sünnikuupäevaga isikute korral võivad andmed seostuda ekslikult.

Uurimiskomisjon leiab, et, päring on  jäänud sisuliselt lahendamata. Komisjoni eesmärk on tuvastada võimalikke seoseid sanktsioneeritud isikute ja Eesti äriregistris kajastuvate isikute vahel. Selleks on vajalik võrrelda isikuid registris olemasolevate tunnuste alusel, sealhulgas nime ja sünniaja järgi.

Isikukoodi puudumine ei välista isiku seotust Eestis registreeritud äriühingu või mittetulundusühinguga. Paljudel välisriikide kodanikel Eesti isikukood puudub ning sellistel juhtudel kasutatakse isiku tuvastamiseks muid andmeid, sealhulgas sünniaega. Ka Justiits- ja Digiministeeriumi vastavas juhendis on käsitletud isiku tuvastamist olukorras, kus isikukood puudub.

Uurimiskomisjon on püüdnud teha päringu lahendamise võimalikult lihtsaks, paludes vastata üksnes „jah“ või „ei“ küsimusele, kas sama nime ja sünniajaga isik kajastub äriregistris. Sünniaja kasutamine täiendava tunnusena aitab vähendada ekslike vastete tekkimise ohtu ning muuta kontrolli tulemused usaldusväärsemaks.

Eeltoodust tulenevalt palume uurimiskomisjonile selgitada konkreetselt, millisel õiguslikul alusel ja millistel tehnilistel põhjustel ei ole võimalik komisjoni päringule vastata, arvestades, et küsitud isikuandmeid kajastatakse äriregistris. Üldine viide isiku üheselt tuvastamise raskusele ei anna piisavat selgust selles, kas takistus tuleneb õiguslikest piirangutest, registri tehnilistest võimalustest või päringu vormistusest.

Kui päringule vastamine esitatud kujul ei ole võimalik, palume pakkuda välja konkreetne alternatiivne lahendus, mis võimaldaks võrrelda sanktsiooninimekirjades nimetatud isikuid äriregistri andmetega, kasutades nime ja sünniaega või muid registris olemasolevaid asjakohaseid tunnuseid.



Riigikogu uurimiskomisjoni eesmärk on leida praktiline ja õiguspärane lahendus, mis võimaldaks komisjonil täita talle pandud ülesandeid ning tagaks samal ajal isikuandmete töötlemise õiguspärasuse. 

Seetõttu ootame lisaks takistuste kirjeldamisele ka sisulist selgitust võimalike lahenduste kohta.


Lugupidamisega

(allkirjastatud digitaalselt)
Eerik-Niiles Kross
esimees

